Zoltán Hájos

JUDr. **Zoltán Hájos** (* 15. júl 1967, Dunajská Streda)  je slovenský právnik a politik maďarskej národnosti. Od roku 2009 je nepretržite primátorom Dunajskej Stredy, od roku 2009 tiež poslancom Trnavského samosprávneho kraja.

## Životopis
Hájos sa narodil v Dunajskej Strede v júli 1967. Navštevoval Základnú školu Gyulu Szabóa s vyučovacím jazykom maďarským. Následne absolvoval dunajskostredské gymnázium. V mladosti hrával futbal v žiackych aj seniorských kategóriách. V roku 1990 absolvoval magisterské štúdium práva na Právnickej fakulte Univerzity Komenského v Bratislave, taktiež získal malý doktorát. V rokoch 19901992 získaval sudcovskú prax na Obvodnom vojenskom súde v Bratislave a Okresnom súde v Dunajskej Strede, v roku 1992 zložil odbornú sudcovskú skúšku. 

Následne pracoval ako právnik na Katastrálnom úrade v Dunajskej Strede a vo viacerých obchodných bankách. Od roku 1996 pôsobil ako advokát v advokátskej kancelárii Hajos Partners.

## Politická kariéra
Hájos sa politicky angažoval už od roku 1990, keď bol pri vzniku Maďarskej nezávislej iniciatívy. V mladosti ho ako študenta poznajúceho socializmus oslovil liberalizmus ako filozofické hnutie. Po transformácii MNI na Maďarskú občiansku stranu bol zvolený za predsedu Republikovej rady Etického výboru MOS. V roku 1998 po vzniku SMK-MKP zastával aj v novej strane členstvo v Republikovej etickej komisii a v Republikovej komisii pre dohľad nad stanovami. Od júna 2016 bol členom republikového predsedníctva SMK-MKP.

Hájos sa primátorom Dunajskej Stredy stal prvýkrát po predčasných voľbách v roku 2009, keď sa jeho predchodca Péter Pázmány vzdal funkcie po kauze kupovania hlasov Rómov, pre ktorú Ústavný súd SR zrušil platnosť volieb.

V roku 2015 ako primátor v Dunajskej Strede otvoril nocľaháreň pre bezdomovcov.

## Osobný život
Od roku 1993 je ženatý s manželkou Tímeou, majú dve deti.

## Volebné výsledky
### Národná rada SR
* Voľby do NR SR 2016 – 120. miesto kandidátky SMK-MKP, 716 hlasov
* Voľby do NR SR 2020 – 44. miesto kandidátky MKO-MKS, 3 173 hlasov
* Voľby do NR SR 2023 – 39. miesto kandidátky S-A, 3 831 hlasov

### Zastupiteľstvo TTSK
* 2009: **zvolený** za poslanca TTSK v obvode Dunajská Streda, 8 207 prednostných hlasov (1. miesto)
* 2013: **zvolený** za poslanca TTSK v obvode Dunajská Streda, 8 565 prednostných hlasov (3. miesto)
* 2017: **zvolený** za poslanca TTSK v obvode Dunajská Streda, 8 685 prednostných hlasov (3. miesto)
* 2022: **zvolený** za poslanca TTSK v obvode Dunajská Streda, 18 146 prednostných hlasov (1. miesto)

### Mesto Dunajská Streda
* 2009: **zvolený** za primátora, 2 755 hlasov (1. miesto, 40,2 %)
* 2010: **zvolený** za primátora, 4 382 hlasov (1. miesto, 56,2 %)
* 2014: **zvolený** za primátora, 3 194 hlasov (1. miesto, 43,3 %)
* 2018: **zvolený** za primátora, 3 127 hlasov (1. miesto, 44,2 %)
* 2022: **zvolený** za primátora, 3 018 hlasov (1. miesto, 46,1 %)

## Referencie

## Externé odkazy
* Oficiálna stránka

Kategória:Primátori slovenských miest
Kategória:Poslanci Trnavského samosprávneho kraja
Kategória:Politici MOS
Kategória:Politici SMK
Kategória:Politici Aliancie
Kategória:Absolventi Právnickej fakulty Univerzity Komenského v Bratislave
Kategória:Slovenské osobnosti maďarského pôvodu
Kategóri:Osobnosti z Dunajskej Stredy